Кад ја умрем, мале, ви ме закопајте
(Путничка)
„Кад ја умрем, мале, ви ме закопајте,
Закопајте, мале, у поље широко,
Закопајте, мале, крај друма голема,
Закопајте, мале, до појас дубоко,
Закопајте, мале, с аршином широко,
Закопај ме мале, под жуту неранџу,
Што ми има, мале, цвеће расцветано.
Па код мене, мале, клупе наградите,
Код главе ми, мале, ружу посадите,
А код ногу, мале, бунар ископајте, -
Ко год прође, мале, нек се ту одмори:
Од умора, мале, на клупи нек седи,
А од жеђи, мале, воде нека пије,
Рад мириса, мале, ружу нек мирише.“

Имена лица од којих су забележене песме 

Милисав Петковић земљорадник из села Јасенице.

Извор  
Станковић, Ж. 1951. Народне песме у Крајини. Музиколошки институт САНУ: Београд., бр. 86., стр. 61.

Српске лирске народне песме‎
Народне песме у Крајини